Συντεταγμένες: 15°11′43″S 12°9′3″E﻿ / ﻿15.19528°S 12.15083°E﻿ / -15.19528; 12.15083

Το **Μοσάμεντες** (πορτογαλικά: Moçâmedes‎) είναι πόλη στη νοτιοδυτική Ανγκόλα, πρωτεύουσα της επαρχίας Ναμίμπε. Ο πληθυσμός της πόλης ανέρχεται σε 255.000 κατοίκους (απογραφή 2014). Ιδρύθηκε το 1840 από την πορτογαλική αποικιακή διοίκηση, και ονομαζόταν **Ναμίμπε** μεταξύ 1985 και 2016. Το Μοσάμεντες έχει δροσερό ξηρό κλίμα και βλάστηση ερήμου, επειδή βρίσκεται κοντά στην έρημο Ναμίμπ.

Ιστορία
-------

Το Μοσάμεντες το 1908.
Πορτογαλική αποικιακή αρχιτεκτονική στο ιστορικό κέντρο του Μοσάμεντες.
Η περιοχή εξερευνήθηκε για πρώτη φορά από τους Πορτογάλους το 1785 και διεκδικήθηκε για την Πορτογαλία από τον Λουίς Καντίντο Κορντέιρο Πινιέιρο Φουρτάντο, ο οποίος είχε σταλεί εκεί με τη φρεγάτα *Loanda* από τον τότε γενικό κυβερνήτη της Ανγκόλας, βαρόνο Μοσάμεντες (πορτογαλικά: *Barão de Mossâmedes*), ο οποίος διοργάνωσε επίσης μια αποστολή στην ενδοχώρα με επικεφαλής τον Γκρεγκόριο Ζοζέ Μέντες ώστε να συναντηθεί με τον Φουρτάντο. Μετονόμασαν τον κόλπο Μοσάμεντες προς τιμήν του βαρόνου.

Το 1839, ο τότε γενικός κυβερνήτης της Ανγκόλας, ο ναύαρχος Νορόνια, έστειλε μια νέα αποστολή για να υποτάξει τους τοπικούς φυλάρχους και να τους κάνει υποτελείς της Πορτογαλίας.

Το Μοσάμεντες ιδρύθηκε επίσημα το 1840 από την πορτογαλική αποικιακή διοίκηση, σε έναν κόλπο που οι Πορτογάλοι αρχικά ονόμαζαν *Άνγκρα ντο Νέγκρο*, με διάταγμα του Πορτογάλου πρωθυπουργού, του Κόμη του Μπονφίμ, ο οποίος ήταν επίσης επικεφαλής του Υπουργείου Αποικιών.

Το 1840 ιδρύθηκε ένα εργοστάσιο και τον Ιούλιο του ίδιου έτους χτίστηκε ένα οχυρό στις ακτές του κόλπου Πόντα Νέγκρα. Η περιοχή κατοικήθηκε κυρίως από Πορτογάλους εποίκους από τη Μαδέρα και τη Βραζιλία. Τη δεκαετία του 1850 η πορτογαλική κυβέρνηση έδωσε επίσης άδεια θαλάσσιας διέλευσης και οικονομική βοήθεια σε μεγάλο αριθμό Γερμανών αποίκων.

Το χωριό αναπτύχθηκε ως λιμένας αλιείας και μέχρι τη δεκαετία του 1960 είχε 143 ψαρόβαρκες και πολλά εργοστάσια επεξεργασίας ψαριών. Το λιμάνι κατατάχθηκε σύντομα μαζί με άλλα σημαντικά λιμάνια, όπως η Λουάντα, η Μπενγκέλα και το Λομπίτο.

Περίπου 200 χιλιόμετρα από την πόλη του Ναμίμπε, οι πορτογαλικές αρχές ίδρυσαν το Εθνικό Πάρκο Ιόνα, το παλαιότερο και μεγαλύτερο εθνικό πάρκο της Ανγκόλας, που ανακηρύχθηκε ως προστατευόμενο το 1937 και αναβαθμίστηκε σε εθνικό πάρκο που καλύπτει 15.150 χλμ² το 1964.

Κλίμα
-----

Το Μοσάμεντες έχει θερμό ερημικό κλίμα (Κλιματική ταξινόμηση Κέππεν *BWh*).

| Κλιματικά δεδομένα Ναμίμπε |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Υψηλότερη Μέγιστη °C (°F) | 34.8 | 34.2 | 37.4 | 38.9 | 40.3 | 38.5 | 36.7 | 27.3 | 30.0 | 30.0 | 33.7 | 31.7 | 40,3 |
| Μέση Μέγιστη °C (°F) | 27.0 | 28.0 | 28.9 | 27.9 | 25.8 | 22.4 | 20.6 | 20.9 | 22.4 | 23.6 | 25.3 | 25.9 | 24,9 |
| Μέση Μηνιαία °C (°F) | 23.0 | 24.7 | 25.6 | 24.2 | 21.1 | 18.3 | 17.4 | 17.9 | 19.2 | 20.4 | 21.9 | 22.5 | 21,4 |
| Μέση Ελάχιστη °C (°F) | 19.1 | 19.8 | 20.7 | 18.7 | 14.7 | 12.8 | 13.0 | 13.8 | 14.9 | 15.9 | 17.1 | 17.7 | 16,5 |
| Χαμηλότερη Ελάχιστη °C (°F) | 13.0 | 12.1 | 12.6 | 10.2 | 7.4 | 4.5 | 6.5 | 5.2 | 7.2 | 8.2 | 10.5 | 11.2 | 4,5 |
| Υετός mm (ίντσες) | 7,2 | 10 | 17,1 | 9,7 | 0,1 | 0,1 | 0,2 | 0,2 | 0,3 | 1,1 | 2,1 | 2,9 | 51 |
| % υγρασίας | 80 | 79 | 78 | 79 | 82 | 84 | 84 | 85 | 84 | 83 | 80 | 79 | 81 |
| Μέσες ημέρες κατακρημνίσεων (≥ 0.1 mm) | 2 | 2 | 3 | 2 | 0 | 0 | 0 | 1 | 0 | 1 | 1 | 1 | 13 |
| Μέσες μηνιαίες ώρες ηλιοφάνειας | 210.8 | 209.1 | 232.5 | 231.0 | 217.0 | 141.0 | 105.4 | 111.6 | 129.0 | 155.0 | 213.0 | 220.1 | 2.175,5 |
|
| Μέσες ημερήσιες ώρες ηλιοφάνειας | 6.8 | 7.4 | 7.5 | 7.7 | 7.0 | 4.7 | 3.4 | 3.6 | 4.3 | 5.0 | 7.1 | 7.1 | 6,0 |
| *Πηγή: Γερμανική Μετεωρολογική Υπηρεσία* |

Οικονομία
---------

Το κτίριο της διοίκησης της Επαρχίας του Ναμίμπε.
Την περίοδο 1966-67 κατασκευάστηκε ένας μεγάλο τέρμιναλ σιδηρομεταλλευμάτων στο Σάκο, τον κόλπο 12 χλμ. βόρεια του Μοσάμεντες, για την εξυπηρέτηση των ορυχείων σιδηρομεταλλεύματος στην ενδοχώρα στην Κασίνγκα. Η κατασκευή των εγκαταστάσεων των ορυχείων και του μήκους 300 χλμ. σιδηροδρόμου ανατέθηκε στη γερμανική εταιρεία Krupp και του σύγχρονου τέρμιναλ στη SETH, μια πορτογαλική εταιρεία που ανήκει στη δανική Højgaard & Schultz.

Πολιτισμός
----------

Ο τουρισμός είναι μια ολοένα και πιο σημαντική βιομηχανία στο Μοσάμεντες.
### Θρησκεία

Ο καθεδρικός ναός του Αγίου Πέτρου (Sé Catedral de São Pedro) είναι ο επισκοπικός καθεδρικός ναός της Ρωμαιοκαθολικής Επισκοπής της Ναμίμπ, η οποία ιδρύθηκε το 2009 σε εδάφη που αποσχίστηκαν από τη Μητροπολιτική Ρωμαιοκαθολική Αρχιεπισκοπή του Λουμπάνγκο, της οποίας αποτελεί βοηθητική επισκοπή.

### Αθλητισμός

Το 2013, το Μοσάμεντες, που τότε ονομαζόταν Ναμίμπε, και η πρωτεύουσα της χώρας Λουάντα φιλοξένησαν από κοινού το Παγκόσμιο Κύπελλο Ρόλερ Χόκεϊ Ανδρών FIRS του 2013. Ήταν η πρώτη φορά που πραγματοποιήθηκε στην Αφρική ένα Παγκόσμιο Κύπελλο ρόλερ χόκεϊ.

Μεταφορές
---------

Το Μοσάμεντες είναι σημαντικό λιμάνι.
### Σιδηροδρομικώς

Το Μοσάμεντες είναι ο τερματικός σταθμός του Σιδηρόδρομου του Μοσάμεντες. Αυτή η γραμμή ήταν αρχικά εύρους 600 mm αλλά μετατράπηκε σε εύρους 1067 mm τη δεκαετία του 1950.

### Θαλασσίως

Διαθέτει ένα από τα τρία μεγάλα λιμάνια της Ανγκόλας, μαζί με αυτά της Λουάντα και του Λομπίτο.

### Αεροπορικώς

Το Μοσάμεντες εξυπηρετείται από το αεροδρόμιο του Ναμίμπ που βρίσκεται περίπου 7 χιλιόμετρα νότια της πόλης. Το παλιό αεροδρόμιο *Γιούρι Γκαγκάριν*, το οποίο βρίσκεται 1,7 χιλιόμετρα από το κέντρο της πόλης, συνδέει την πόλη με την υπόλοιπη χώρα.

Παραπομπές
----------

1. ↑  «Angola: Provinces, Major Cities, Urban Localities & Urban Agglomerations - Population Statistics, Maps, Charts, Weather and Web Information». *www.citypopulation.de*. Ανακτήθηκε στις 24 Οκτωβρίου 2020.
2. ↑  «Namibe | Location, History, & Facts». *Encyclopedia Britannica* (στα Αγγλικά). Ανακτήθηκε στις 24 Οκτωβρίου 2020.
3. ↑  «Namibe: Cidade de Moçamedes completa hoje 169 anos - Sociedade - Angola Press - ANGOP». *www.angop.ao* (στα Πορτογαλικά). Αρχειοθετήθηκε από το πρωτότυπο στις 26 Οκτωβρίου 2020. Ανακτήθηκε στις 24 Οκτωβρίου 2020.
4. 1 2  Azevedo, José Manuel de. A colonização do Sudoeste Angolano : do deserto do Namibe ao planalto da Huíla - 1849-1900. Salamanca: Universidade de Salamanca, 2014.
5. ↑  Francisco Travassos Valdez, *Six Years of a Traveller's Life in Western Africa* (London: Hurst & Blackett, 1861), τόμ. 2, σσ. 336-338.
6. ↑  Francisco Travassos Valdez (1861), τόμ. 2, σσ. 346-347.
7. ↑  «Iona». *www.africanparks.org* (στα Αγγλικά). Ανακτήθηκε στις 24 Οκτωβρίου 2020.
8. ↑  
«Klimatafel von Namibe (Mocamedes), Prov. Namibe / Angola» (PDF). *Baseline climate means (1961-1990) from stations all over the world* (στα Γερμανικά). Deutscher Wetterdienst. Ανακτήθηκε στις 24 Οκτωβρίου 2020.
9. ↑  «Diocese of Namibe, Angola». *GCatholic*. Ανακτήθηκε στις 24 Οκτωβρίου 2020.
10. ↑  Cana, Frank Richardson (1922). "Angola". στο Chisholm, Hugh (επιμ.). Encyclopædia Britannica. 30 (12η εκδ.). London & New York: The Encyclopædia Britannica Company. σελ. 139.
11. ↑  «Namibe Airport (MSZ) @ OurAirports». *ourairports.com*. Ανακτήθηκε στις 24 Οκτωβρίου 2020.
12. ↑  «Yuri Gagarin airport receives first planes in September - Society - Angola Press - ANGOP». *www.angop.ao* (στα Αγγλικά). 14 Αυγούστου 2013. Αρχειοθετήθηκε από το πρωτότυπο στις 26 Οκτωβρίου 2020. Ανακτήθηκε στις 24 Οκτωβρίου 2020.

Βιβλιογραφία
------------

* Clarence-Smith, W. G. Slaves, Peasants and Capitalists in Southern Angola 1840-1926. New York: Cambridge UP, 1979.
* Clarence-Smith, W. G. "Slavery in Coastal Southern Angola, 1875-1913." Journal of Southern African Studies 2.2 (1976), 214-23.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 146884320
* LCCN: no96050016
* GND: 4283649-9
* BNF: cb12385510h (data)
* NKC: ge445883

 |

 |